ชงบิ๊กตู่ทุบโต๊ะปล่อยกู้รายเล็ก
เตรียมชงบิ๊กตู่ทุบโต๊ะอุ้มเอสเอ็มอี หวังบอร์ด สสว.ไฟเขียวแบงก์ปล่อยสินเชื่อแสนราย
8 มิ.ย. 2558

เตรียมชงบิ๊กตู่ทุบโต๊ะอุ้มเอสเอ็มอี หวังบอร์ด สสว.ไฟเขียวแบงก์ปล่อยสินเชื่อแสนราย
ม.ร.ว.ปรีดิยาธร เทวกุล รองนายกรัฐมนตรี เปิดเผยว่า ในการประชุมคณะกรรมการส่งเสริมวิสาหกิจขนาดกลางและขนาดย่อม (สสว.) หรือบอร์ด สสว. ที่มี พล.อ.ประยุทธ์ จันทร์โอชา นายกรัฐมนตรีเป็นประธาน ในวันที่ 19 มิ.ย.นี้ จะเสนอให้มีการพิจารณาและอนุมัติมาตรการของกระทรวงการคลัง ที่เสนอมาจากทางธนาคารพาณิชย์ที่จะปล่อยสินเชื่อให้แก่เอสเอ็มอีที่ต้องการสภาพคล่อง ซึ่งการที่ธนาคารพาณิชย์มีฐานที่กว้างกว่าธนาคารของรัฐนี้ ทำให้เชื่อว่าจะสามารถทำให้เอสเอ็มอีเข้าถึงเงินทุนกว่า 1 แสนราย
“สินเชื่อที่ปล่อยโดยธนาคารพาณิชย์จะมีเอสเอ็มอีกู้ได้เป็นแสนราย แต่วงเงินต่อรายขอสรุปอีกครั้ง เพราะที่กระทรวงการคลังเสนอเข้ามาผมมองว่าน้อยเกินไป จึงให้มีการทำเสนอเข้ามาใหม่”ม.ร.ว.ปรีดิยาธร กล่าว
สำนักงาน สสว. ยังได้จัดทำฐานข้อมูลเอสเอ็มอีแต่ละประเภทเรียบร้อยแล้ว และจะเสนอให้ที่ประชุมบอร์ดรับทราบ พบว่ามีเอสเอ็มอีรวม 2,689,694 ล้านคน แบ่งเป็นบุคคลธรรมดาจดทะเบียนพาณิชย์ประมาณ 2 ล้านราย และจดทะเบียนนิติบุคคลราว 6.1 แสนราย
ทั้งนี้ เอสเอ็มอีที่จดทะเบียนนิติบุคคลเข้าถึงสินเชื่อ 1.25 แสนราย หรือประมาณ 27% ของเอสเอ็มอีกลุ่มนี้ มีสินเชื่อคงค้างในระบบสถาบันการเงินอยู่ 4.267 ล้านล้านบาท ขณะเอสเอ็มอีที่เป็นบุคคลธรรมดาเข้าถึงสินเชื่ออยู่ 3.38 แสนราย หรือ 73% ของผู้ประกอบการกลุ่มนี้ มีสินเชื่อคงค้างในระบบ 9.49 แสนล้านบาท